এসআইআর -র তথ্য সংশোধন করতে আধার কার্ড প্রয়োজন ! কী জানাল কমিশন

ওয়েব ডেস্ক: ভোটার তথ্য সংশোধনে আধার কার্ড বাধ্যতামূলক! এসআইআর প্রক্রিয়া নিয়ে রাজ্যজুড়ে চলছে তোড়জোড়। এই মুহুর্তে চলছে ফর্ম পূরণ ও ফর্ম জমার কাজ। আগামী ৯ ডিসেম্বর থেকে শুরু হচ্ছে এসআইআরের মূল প্রক্রিয়া ভোটার তালিকায় রিভিশন বা সংশোধনের পর্ব। সেই পর্বে ভোটারের কোনও তথ্য সংশোধন করতে হলে আধার কার্ড বাধ্যতামূলক বলে জানাচ্ছে নির্বাচন কমিশন। জাতীয় কমিশনের পক্ষ থেকে বিজ্ঞপ্তি দিয়ে ৪ ডিসেম্বর পর্যন্ত ফর্ম জমা নেওয়া হবে বলে জানানো হয়েছিল। সেটাই চূড়ান্ত। এনিয়ে বিভ্রান্তির কোনও জায়গা নেই।

কমিশনের তরফে জানানো হয়েছে, রাজ্যে এখনও পর্যন্ত জমা পড়া ফর্মের মধ্যে পাঁচ কোটি ৩৭ লক্ষ ৫১,৬২৬টি ফর্ম ডিজিটাইজড করে পোর্টালে আপলোড করা হয়ে গিয়েছে। শতকের হিসাবে যা মোট বিলি হওয়া ফর্মের সংখ্যার ৭০. ১৪ শতাংশ। কমিশন আরও জানিয়েছে, রাজ্যে যে ছোট বুথগুলি আছে, যেখানে ভোটার সংখ্যা তুলনামূলক কম, ৫০০ থেকে ৬০০-র মধ্যে, সেখানকার বিএলওদের অনুরোধ করা হয়েছিল ২৫ থেকে ২৮ তারিখের মধ্যে কাজ শেষ করতে। সেক্ষেত্রে ফর্ম আপলোড করার ক্ষেত্রে সার্ভারের উপর চাপ কমবে।

আরও পড়ুন: কমিশনকে চ্যালেঞ্জ অভিষেকের, ফের কী প্রশ্ন ছুঁড়ে দিলেন?

সুপ্রিম কোর্টের নির্দেশে এসআইআর পর্বে আধার কার্ডকে দ্বাদশ নথি হিসাবে গণ্য করা হয়েছে। তবে আধার কার্ড এক্ষেত্রে শুধুমাত্রই কোনও ভোটারের ‘পরিচয়জ্ঞাপক নথি’ হিসাবেই গণ্য করা হচ্ছে। সম্পূর্ণ বা নাগরিকত্বের পরিচয়জ্ঞাপক নথি হিসাবে নয়। কমিশনের এক কর্তা জানিয়েছেন, সুপ্রিম কোর্টের নির্দেশে ১২ নম্বর নথি হিসাবে গণ্য হওয়ায় এখন অনলাইনে এনুমারেশন ফর্ম পূরণ করার ক্ষেত্রে আধার কার্ডের নম্বর দিয়ে ই-স্বাক্ষর করতে হচ্ছে। পরবর্তী পর্বে খসড়া ভোটার তালিকার রিভিশন বা সংশোধন করে চূড়ান্ত ভোটার তালিকা তৈরির সময়ও কোনও তথ্য সংশোধন বা ভোটারের নাম বাদ দেওয়া বা নতুন ভোটারের নাম তোলার ক্ষেত্রে আধার কার্ডের নম্বর দিয়েই ই-স্বাক্ষর করেই কমিশনের পোর্টালে ঢুকতে হবে।