SIR-র কাজের চাপে ফের অসুস্থ BLO, হাসপাতালে ভর্তি প্রধান শিক্ষক

ডায়মন্ড হারবার: আবারও অসুস্থ হয়ে হাসপাতালে ভর্তি হলেন আরও এক বুথ লেভেল অফিসার (BLO) । অতিরিক্ত কাজের চাপে অসুস্থ বলে অভিযোগ পরিবারের। অসুস্থ BLO বাসুদেব প্রামাণিক(৫৫), মানখণ্ড প্রাথমিক বিদ্যালয়ের প্রধান শিক্ষক তিনি। এই বাসুদেব বাবু দক্ষিণ ২৪ পরগনার মগরাহাট পশ্চিম বিধানসভার একতারা গ্রাম পঞ্চায়েতের ২১১ নম্বর বুথের দায়িত্বপ্রাপ্ত BLO। বর্তমানে তিনি ডায়মন্ড হারবার পুরসভার ৬ নম্বর ওয়ার্ডে ভাড়া বাড়িতে থাকেন বলে জানা গিয়েছে।

বিএলও-র পরিবারের দাবি, গত কয়েক সপ্তাহ ধরে ধারাবাহিকভাবে SIR – এর ফর্ম যাচাই ও ডিজিটাইজেশন করতে গিয়ে কাজের চাপে শারীরিক ও মানসিকভাবে ভেঙে পড়ছিলেন তিনি। গতকাল রাতে হঠাৎ বুকে তীব্র ব্যথা ও শ্বাসকষ্ট দেখা দিলে তাঁকে ডায়মন্ড হারবার মেডিক্যাল কলেজ এন্ড হাসপাতালে ভর্তি করা হয়েছে। ঘটনায় সহকর্মী শিক্ষক ও স্থানীয় মহলে উদ্বেগ ছড়িয়েছে। অনেকের মতে, এই SIR – এর অতিরিক্ত দায়িত্ব ও চাপ বিএলওদের স্বাস্থ্যের উপর মারাত্মক প্রভাব ফেলছে।

আরও পড়ুন: প্রতিবন্ধকতার মধ্যেও SIR-এর কাজ সম্পূর্ণ করলেন শোভানারা বায়েন!

রাজ্যজুড়ে এসআইআর প্রক্রিয়া শুরু হতেই একের পর এক বিএলও-র মৃত্যু। যা ঘিরে ক্রমশ পারদ চড়ছে রাজ্য –রাজনীতিতে। বিএলও-দের মৃত্যুর দায় কার! সেই প্রশ্ন তুলছে রাজ্যের শাসকদলও।